b'\n_START_ARTICLE_\nCuernavaca\n_START_SECTION_\nNavnet\n_START_PARAGRAPH_\nCuernavaca kommer fra nahu\xc3\xa1tl, det dominerende urfolkspr\xc3\xa5ket i sentrale Mexico, Cuauhnahuac, som betyr \xc2\xabglenne i skogen\xc2\xbb. Spanjolene fant imidlertid navnet tungebrekkende, og forvansket det til Cuernavaca, som betyr \xc2\xabkuhorn\xc2\xbb.\n_START_SECTION_\nHistorie\n_START_PARAGRAPH_\nRundt 1220 utviklet urfolk, kalt Tlahuica (\xc2\xabjordbrukere\xc2\xbb) av sine naboer, et rikt jordbruk i de fruktbare dalene rundt Cuernavaca. I 1379 ble de erobret av aztekerne, som tvang dem til \xc3\xa5 betale en \xc3\xa5rlig tributt best\xc3\xa5ende av 8000 antrekk kl\xc3\xa6r, 16\xc2\xa0000 ark barkpapir og 20\xc2\xa0000 t\xc3\xb8nner mais. I Codice Mendocino, aztekernes oversikt over tributter, ble Cuernavaca representert med et symbol best\xc3\xa5ende av et tre med tre stammer. Dette er n\xc3\xa5 Cuernavacas byv\xc3\xa5pen. Moctezuma I, aztekernes store konge, var resultatet av en union mellom aztekerkongen og den lokale h\xc3\xb8vdingens datter. Byen var ogs\xc3\xa5 kjent for sine religi\xc3\xb8se seremonier p\xc3\xa5 pyramiden midt i byen, og gode astronomikunnskaper._NEWLINE_I 1521 gjorde Tlahuica-folket sterk motstand mot de framrykkende spanjolene, men ble til sist erobret i april, og Hern\xc3\xa1n Cort\xc3\xa9s satte fyr p\xc3\xa5 byen. Byen ble s\xc3\xa5 gjenoppbygd som en spansk by, og steinene i pyramiden ble brukt til \xc3\xa5 bygge det befestede katedral-komplekset. I 1529 fikk Cortes sin bel\xc3\xb8nning for erobringen i Mexico, nemlig enorme landomr\xc3\xa5der og 23\xc2\xa0000 livegne indianere. Han valgte da Cuernavaca som sin residens. Hans etterkommere dominerte byens liv i 300 \xc3\xa5r. P\xc3\xa5 grunn av sitt behagelige klima ble Cuernavaca b\xc3\xa5de i kolonitiden og senere et favorittsted for forfattere og rikfolk som oppholdssted.'